b'\n_START_ARTICLE_\nAntropologin\xc4\x97 rekonstrukcija\n_START_PARAGRAPH_\nAntropologin\xc4\x97 rekonstrukcija \xe2\x80\x93 individo dokumentinio portreto atk\xc5\xabrimas pagal kaukol\xc4\x99 siekiant buvusio tikro ir atkurto atvaizd\xc5\xb3 tapatumo._NEWLINE_Rekonstrukcija b\xc5\xabna grafin\xc4\x97 \xe2\x80\x93 galvos profilio pie\xc5\xa1inys ir plastin\xc4\x97 \xe2\x80\x93 skulpt\xc5\xabrin\xc4\x97 kauk\xc4\x97 arba biustas. Antropologin\xc4\x97s rekonstrukcijos metodika remiasi ry\xc5\xa1iais tarp mink\xc5\xa1t\xc5\xb3j\xc5\xb3 veido dali\xc5\xb3 ir kaukol\xc4\x97s kaul\xc5\xb3 dyd\xc5\xbeio proporcij\xc5\xb3, formos bei kaulini\xc5\xb3 \xc5\xa1iurk\xc5\xa1tum\xc5\xb3 i\xc5\xa1ve\xc5\xa1\xc4\x97jimo laipsnio.\n_START_SECTION_\nIstorija\n_START_PARAGRAPH_\nAntropologin\xc4\x97s rekonstrukcijos metodikos pagrindus XIX a. pabaigoje \xe2\x80\x93 XX a. pirmoje pus\xc4\x97je suk\xc5\xabr\xc4\x97 Hermanas \xc5\xa0afhausenas, Julius Kolmanas, Hermanas fon Egelingas (Vokietija), Viltonas Krogmanas (JAV) ir kiti. Vidurio ir Ryt\xc5\xb3 Europoje pla\xc4\x8diai naudojamas M. Gerasimovo 1949 m. sukurtas antropologin\xc4\x97s rekonstrukcijos metodas, kuris padeda iliustruoti \xc5\xbemogaus tapsmo etapus (antropogenez\xc4\x97), paruo\xc5\xa1ti rasini\xc5\xb3 tip\xc5\xb3 etalonus (etnin\xc4\x97 antropologija), identifikuoti asmenybe (teismo medicina), atkurti praeities \xc5\xbeymi\xc5\xb3 \xc5\xbemoni\xc5\xb3 portretus.\n_START_SECTION_\nAntropologin\xc4\x97 rekonstrukcija Lietuvoje\n_START_PARAGRAPH_\nLietuvoje antropologin\xc4\x97 rekonstrukcija pl\xc4\x97tojama nuo 1965 m. Naudodamas M. Gerasimovo metod\xc4\x85 archeologas Vytautas Urbanavi\xc4\x8dius atk\xc5\xabr\xc4\x97 seniausi\xc5\xb3j\xc5\xb3 Lietuvos gyventoj\xc5\xb3 dokumentinius portretus. Tai akmens am\xc5\xbeiaus Kirsnos \xc5\xbemogus, Turloji\xc5\xa1k\xc4\x97s \xc5\xbemogus (1968 m.) ir Duonkalnio \xc5\xbemogus (1983 m.); gele\xc5\xbeies am\xc5\xbeiaus \xc5\xbemoni\xc5\xb3 i\xc5\xa1 Veliuonos (1966 m.), Sered\xc5\xbeiaus (1967 m.), Krik\xc5\xa1toni\xc5\xb3 (1968 m.), Maud\xc5\xbeior\xc5\xb3 (1969 m., Kelm\xc4\x97s rajono savivaldyb\xc4\x97s teritorija);, Taurapilio, Grau\xc5\xbei\xc5\xb3 (1972 m.), Zastau\xc4\x8di\xc5\xb3 (Bir\xc5\xbe\xc5\xb3 rajono savivaldyb\xc4\x97s teritorija; 1978 m.) ir Vaitiek\xc5\xabn\xc5\xb3 (1981 m.); viduram\xc5\xbei\xc5\xb3 \xc5\xbemoni\xc5\xb3 i\xc5\xa1 Skrebin\xc5\xb3 (Jonavos rajono savivaldyb\xc4\x97s teritorijoje), Liepini\xc5\xa1ki\xc5\xb3 (1972 m.), Rum\xc5\xa1i\xc5\xa1ki\xc5\xb3 (1970 m.) ir Jak\xc5\xa1tai\xc4\x8di\xc5\xb3 (1979 m.) _NEWLINE_V. Urbanavi\xc4\x8dius atliko plastines rekonstrukcijas pagal kaukoles, rastas Tolminkiemio kapuose nr. 1 ir nr. 2 (1969 m.) Mokslinink\xc5\xb3 komisija nustat\xc4\x97 jas esant K. Donelai\xc4\x8dio ir Tolminkiemio dvaro amtmono Ruigio. Atkurtas K. Donelai\xc4\x8dio portretas \xc4\xafsitvirtino poeto ikonografijoje, juo remiantis sukurtas paminklas, biustas, medaliai. Tyrin\xc4\x97jant Vilniaus arkikatedros po\xc5\xbeemius 1987\xe2\x80\x931990 m. i\xc5\xa1 rastos kaukol\xc4\x97s V. Urbanavi\xc4\x8dius suk\xc5\xabr\xc4\x97 Vilniaus vyskupo A. Vainos (1569\xe2\x80\x931649 m.) skulpt\xc5\xabrin\xc4\xaf portret\xc4\x85.'